Matovič, Igor, podpredseda vlády a minister financií SR (2022-02-18):
Ďakujem pekne. Návrh skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Romanovi Mikulcovi, poverenému riadením Ministerstva vnútra Slovenskej republiky, vláda vníma ako opätovný pokus o destabilizáciu Ministerstva vnútra Slovenskej republiky, Policajného zboru a vlády Slovenskej republiky z dôvodu pokračujúcich vyšetrovní korupčných megakáuz minulej garnitúry na najvyšších miestach štátu. Odôvodnenie predloženého návrhu na odvolanie ministra vnútra je postavené na neformálnej komunikácii vyšetrovateľov NAKA, pričom sa opierajú o rozhodnutie Generálnej prokuratúry Slovenskej republiky, ktoré ale inten... interpretujú svojím vlastným spôsobom. Pri prezentácii výňatku na tlačových konferenciách môžeme konštatovať, že z ich strany chýba akékoľvek pridržiavanie sa faktov, ubiehajú k vlastným domnienkam a často aj zbožným prianiam. Senát Krajského súdu v Bratislave, ktorý rozhodoval o sťažnosti obvinených vyšetrovateľov NAKA o vzatí do väzby, pri ktorej skúmal aj dôvodnosť trestného stíhania na základe dôkaznej podstaty, teda aj spomínaných odposluchov, jednohlasne konštatoval, že možno vylúčiť, že si obvinení skutok účelovo vymysleli, vyfabulovali a predstierali, že sa možno stali udalosti, ktoré sa v skutočnosti s istotou pre nich nestali. Súd ďalej konštatuje za druhoradú a menej podstatnú okolnosť, ktorá tiež svedčí v prospech obvinených, sťažnostný súd považuje existenciu listinných dôkazov formálne osvedčujúcich existenciu podozrenia, že príslušníci inšpekcie konajú protiprávne s cieľom manipulácie vyšetrovania skupiny Očistec v čase vydania inkriminovaného uznesenia. Toľko konštatovanie súdu, a nie nejaké bludy hlavy slovenskej mafie. Vláda Slovenskej republiky vyjadruje počudovanie nad tým, s akým presvedčením predkladatelia návrhu vedia o nevine či vine obvinených vo všetkých ďalších korupčných kauzách, a to napriek tomu, že sa podľa ich vlastných slov s nimi nestretávali alebo stretávali iba minimálne. Je zarážajúce, že s takto formulovanými výhradami prichádzajú poslanci, ktorí boli roky súčasťou systému tzv. našich ľudí. Systému, kde orgány činné v trestnom konaní museli najprv poznať odpoveď na otázku, či je vôľa vyšetrovať akékoľvek podozrenia z páchania trestnej činnosti. Javí sa, že skupina poslancov, ktorí stoja za uvedeným návrhom buď nevie, alebo bezbreho ignoruje, že o vine a treste rozhodujú výhradne súdy. Preto je okrem iných absurdná časť odôvodnenia predkladaného návrhu na odvolanie ministra vnútra Romana Mikulca, kde sa rovnako ako aj v predchádzajúcich návrhoch hovorí o jeho údajnom podozrení z požadovania úplatku. Minister vnútra v tejto veci rovnako ako vo všetkých ďalších obvineniach, ktoré boli súčasťou politickej objednávky po tom, ako poukázal na tunelovanie Vojenskej spravodajskej služby počas vlády Roberta Fica, vypovedal pred orgánmi činnými v trestnom konaní už v roku 2013, 2013 – počas vlády Roberta Fica. V roku 2015 počas vlády Roberta Fica, kedy ste ovládali orgány činné v trestnom konaní, bolo vyšetrovateľom vydané právoplatné meritórne rozhodnutie, kde k žiadnemu takému skutku nedošlo. Minister vnútra Roman Mikulec bol aj napriek tomu opäť v tejto skutočnosti vypovedať pred orgánmi činnými v trestnom konaní, čo vylučuje ich nečinnosť, tak ako je prezentovaná predkladateľmi návrhu na jeho odvolanie. Kvalita argumentov predkladaných na tlačových konferenciách predkladateľmi návrhu je na úrovni tých, ktoré bývalá garnitúra použila na jeho diskreditáciu po zásadných odhaleniach tunelovania Vojenskej spravodajskej služby za predošlej vlády. Za mimoriadne absurdné považuje vláda Slovenskej republiky zneužívanie vyšetrovateľky Úradu inšpekčnej služby pani Santusovej na vlastné politické ciele a účelové podsúvanie nekompletných informácií o jej absolvovaní polygrafu. Prvé vyšetrovanie sa nezrealizovalo z dôvodu prekážky na strane vyšetrovateľky. Kriminalistický a expertízny ústav Policajného zboru s dočasne povereným riaditeľom Úradu inšpekčnej služby termín druhého nadväzujúceho vyšetrenia preložil na iný dátum. Následne bol Kriminalistický a expertízny ústav Policajného zboru informovaný o tom, že pani Santusová čerpá dovolenku. Na základe toho bol pani Santusovej pridelený ďalší termín na vyšetrenie po skončení dovolenky. Dňa 9. septembra 2021 sa však na vyšetrenie nedostavila a nedala vopred vedieť, že nemôže prísť. Vedenie Úradu inšpekčnej služby nebolo informované o dôvodoch jej neprítomnosti na pracovisku. Je nespochybniteľné, že vyšetrovateľke Úradu inšpekčnej služby nekládlo ani vedenie Úradu inšpekčnej služby a v žiadnom prípade ani minister vnútra žiadne prekážky, keďže Kriminalistický a expertízny ústav Policajného zboru navrhol dočasne poverenému riaditeľovi Úradu inšpekčnej služby, že v rámci existujúcej spolupráce s Národným bezpečnostným úradom je možné vyšetrenie vykonať na pracovisku Kriminalistického expertízneho ústavu Policajného zboru s dohľadom pracovníkom Najvyššieho bezpečnostného úradu alebo na pracovisku Najvyššieho bezpečnostného úradu, z Národného bezpečnostného úradu s dohľadom pracovníkom Kriminalisticko-expertízneho ústavu Policajného zboru. Po tom, čo boli pracovníci Kriminalisticko-expertízneho ústavu Policajného zboru informovaní iba s jednodňovým predstihom o plánovanom vyšetrení, sa na stretnutí s kolegami s NBÚ dozvedeli, že tí dostali pokyn vyšetrenie pani Santusovej vykonať len veľmi všeobecne, príliš veľa sa nepýtať a nerozoberať veci dopodrobna. Z uvedeného vyplýva všeobecná otázka o dôvodoch takéhoto usmernenia. Skupine poslancov, ktorí sa podpísali pod návrh na vyslovenie nedôvery, je zrejme potrebné pripomenúť, že Úrad inšpekčnej služby roky neodhaľoval prípady vysokých funkcionárov, u ktorých existovali dôvodné podozrenia, že páchali trestnú činnosť, a dnes sú mnohí z nich väzobne stíhaní, a namiesto toho riešili tých, ktorí na takéto praktiky poukazovali. Niet pochýb, že minister vnútra nijakým spôsobom nezasahuje do práce a činnosti jednotlivých zložiek polície, po viac ako desaťročí môžu ich pracovníci konať slobodne a zákonne a podľa najlepšieho vedomia a vedomia. Minister vnútri dodrž... vnútra dodržiava pravidlá nezávislosti a plne rešpektuje, že každá z podriadených zložiek má svojich riadiacich pracovníkov so zákonom stanovenými kompetenciami, povinnosti... povinnosťami a úlohami. Zra... za groteskné považujeme vyfabulované odôvodnenie skupiny poslancov, podľa ktorých minister vnútra koordinoval zadržanie Vladimíra Pčolinského na politický pokyn, takéto tvrdenia označujeme za ukážkový prejav šírenia dezinformácie a konšpirácií, ktoré nemajú s reálnym svetom nič spoločné. Minister vnútra na rozdiel od svojich predchodcov nikdy neinformuje a nenecháva sa informovať o trestných konaniach a nemá vedomosť ani o tých pripravovaných. Žiadnym spôsobom ich nekoordinuje a nemá ani záujem o ich koordináciu. Vláda Slovenskej republiky je presvedčená, že minister vnútra Roman Mikulec sa svojej funkcie ničím nespreneveril, práve naopak, garantuje príslušníkom Policajného zboru politickú bezzásadovosť... bezzásahovosť a slobodu vo výkone ich práce. Orgány činné v trestnom konaní môžu teda bez akýchkoľvek politických vplyvov odkrýňať... odkrývať zločineckú sieť, ktorá v minulosti presiahla na najvyššie úrovne štátu. Vláda Slovenskej republiky teda nevidí žiadny relevantný dôvod na vyslovenie nedôvery ministrovi vnútra Romanovi Mikulcovi, plne ho podporuje v jeho reformných plánoch a zámery predkladateľov na jeho odvolanie považuje za bezcharakterný, podlý a hysterický pokus o opätovné navrátenie sa k systému našich ľudí, absolútnemu nevyšetrovaniu korupcie a ovplyvňovania všetkých zákutí štátu. S poukazom na uvedené skutočnosti vláda Slovenskej republiky nesúhlasí s návrhom skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Romanovi Mikulcovi, poverenému riadením Ministerstva vnútra Slovenskej republiky. Ďakujem pekne. A dovoľte ešte pár slov, ale ešte by som, pán predsedajúci, chcel opýtať, že kto tu vystupoval predo mnou, lebo nejako sa vám to tu rozkradlo (reakcie z pléna a smiech v sále), takže chýba vám tu... (rečník manipulujeme s mikrofónmi) ten jeden... To ty si bol? (Povedané so smiechom, rečník sa obrátil na spravodajcu.) Ja som myslel, že Fico. (Povedané so smiechom.) Dobre. Dovoľte, aby som pár slovami zareagoval na to, čo tu v podstate strojca 12-ročného nešťastia Slovenska predviedol v úvodnom slove. A dovoľte, aby som začal voči nemu, je dostatočne zbabelý, aby sa zašil, takže teraz zrejme pije tam v poslaneckom salóniku, ale je tam dosť veľká obrazovka a je to nahlas pustené, takže určite ma počuje. Dovoľte, aby som teda začal parafrázou jeho otázky. Dal nám otázku, že prečo zomrel Lučanský, a povedal, že kvôli nám. On povedal, že kvôli vám, a ukazoval na vás, koaliční poslanci. A ja by som mu dal otázku tam do zákutia pri poháriku, že prečo zomrel Ján a Martina, a s čistým svedomím, a v súlade s pravdou hovorím, že áno, kvôli vám, Robert Fico. Vy ste vytvorili systém, kde bolo možné niekomu nadobudnúť pocit, že v pohode môže zabiť novinára len preto, lebo píše o ňom články, a že v pohode popritom môže odstreliť aj jeho snúbenicu, s ktorým sa, s ktorou sa plánoval zobrať. Jednoducho, vytvorili ste systém, kde nevládol zákon, ale kde vládli vaše pocity, vaša bohorovnosť, vaša chuť rozkradnúť čokoľvek, čo nebolo prikované, lebo vy ste si mysleli, že vy ste štát. Rovnako ste potom použili citát, že miera dôstojnosti, miera sebareflexie tu v tejto bande žiadna nie je, a naozaj by som vám odporúčal tento citát si napísať na zrkadlo v kúpeľni. To, čo tu predvádzate aj týmto vystúpením, aj týmto návrhom, aj každou jednou vašou tlačovkou, presne hovorí o tom, že miera dôstojnosti, miera sebareflexie tu v tejto skorumpovanej bande SMER-u, HLAS-u, tu žiadna nie je. Vy ste vydali štát do rúk bossa nitrianskej mafie, do rúk Norberta Bödöra, s ktorým, s ktorého otcom sa tajne stretávate po chatách, ktorý vám podľa dôkazov a tých odposluchov, ktoré boli zverejnené, zabezpečuje ľudí na všetky vaše protesty, zváža vám autobusy. Že sa nehanbíte! So šéfom, s otcom bosa nitrianskej mafie sa tajne stretávate po chatách a tam sa rozprávate o tom, ako na najbližší protest zase vám má doviezť autobusy plné demonštrantov vraj presvedčených ľudí proti tejto vláde. Viem si predstaviť, čo tí ľudia, ako dobrovoľne chodia alebo ako im kešujete stovečku za to, že na tie námestia prídu. Odporné, podlé, a teda dovolím si znova citovať, miera dôstojnosti, miera sebareflexie tu v tejto skorumpovanej bajn... bande SMER-u a HLAS-u žiadna nie je. Ak tu niekto chce používať akékoľvek citácie, tak skúsme používať citácie autorít a ja skúsim použiť citáciu autority, predsedu senátu Najvyššieho súdu Martina Bargela a ten citát je veľmi jednoduchý a hovorí: „Bol to megastroj korupcie a prania špinavých peňazí, niečo neuveriteľné a neskutočné.“ Predseda senátu Najvyššieho súdu Slovenskej republiky Martin Bargel tento citát povedal o prípade Dobytkár, ktorej strojcom a mozgom bol práve váš osobný priateľ, hlava nitrianskej mafie Norbert Bödör, ktorému áno, Robert Fico nechal doslova sprivatizovať celý Policajný zbor, doslova mu nechal sprivatizovať Národnú kriminálnu agentúru, doslova mu nechal sprivatizovať Poľnohospodársku platobnú agentúru, cez ktoré išli miliardy eur alebo mali ísť miliardy eur našim poľnohospodárom, a o tomto odhalenom megastroji korupcie, kde rozkrádali vo veľkom desiatky miliónov eur, ešte raz, nie je skorumpovaný Robert Fico, ale predseda senátu Najvyššieho súdu Martin Bargel povedal, že bol to megastroj korupcie a priania špinavých peňazí, niečo neuveriteľné a neskutočné. (Prerušenie vystúpenia predsedajúcim.)